Спачатку Вялікая Брытанія не плянавала ніякіх спэцыяльных дзеяньняў ва ўмовах эпідэміі каранавірусу. Яе падыход зьмяніў даклад аналітыкаў, якія падлічылі, колькі чалавек памрэ, калі гэты курс захаваецца, піша Gazeta Wyborcza.

Яшчэ тыдзень таму ангельцы павінны былі жыць, як дагэтуль — не было ніякіх плянаў зачыніць школы, перайсьці на дыстанцыйную працу альбо адмяніць масавыя мерапрыемствы. Толькі людзі, у якіх дома была гарачка ці кашаль, павінны былі прайсьці сем дзён ізаляцыі. Наступным крокам, які плянаваўся «празь некалькі тыдняў», стала ўвядзеньне чатырохмесячнага карантыну для людзей, старэйшых за 70 гадоў.

16 сакавіка апублікавалі дакумэнт, які зьмяніў падыход брытанскіх уладаў — сёньня яны выкарыстоўваюць рашэньні, уведзеныя ў шэрагу краін ЭЗ ужо больш за тыдзень таму.

Гэты дакумэнт склалі навукоўцы з Imperial College, якія стварылі матэматычную мадэль распаўсюджваньня эпідэміі COVID-19 у Вялікай Брытаніі.

Прагнозы справаздачы відавочныя: калі захаваць бягучы падыход барацьбы з эпідэміяй, аддзяленьні інтэнсіўнай тэрапіі ня справяцца з прыёмам хворых. Аналітыкі з Imperial College і Лёнданскай школы гігіены і трапічнай мэдыцыны падлічылі, што кожнай траціне шпіталізаваных пацыентаў можа спатрэбіцца месца ў аддзяленьнях інтэнсіўнай тэрапіі.

Менавіта таму ўлады прыйшлі да высновы, што першапачатковы плян, заснаваны на пашырэньні эпідэміі, каб выпрацаваць «калектыўны імунітэт», можа скончыцца трагічна.